महेंद्रसिंग धोनी : छोट्या शहरातील मुलांना मोठी स्वप्नं पाहण्याचा विश्वास देणारा खेळाडू\nमुख्य प्रवाहापासून, प्रसिद्धीपासून, झगमगाटापासून दूर असलेल्या शहरातूनही मोठं कर्तृत्व घडवता येऊ शकतं हा विश्वास धोनीने दिला. 

2000 साली बिहारचा एक तुकडा झारखंड या नावानिशी जन्माला आला. रांची हे शहर या नव्या राज्याची राजधानी झालं. राज्याची राजधानी असली तरी रांची हे आजही निवांत पहुडलेलं गावरुपी शहर आहे. आजूबाजूला जंगलांचा अधिवास, नितळ पाण्याचा प्रपात सांडणारे धबधबे, नैसर्गिक संसाधनांची मुबलकता असणारा आदिवासीबहुल परिसर ही रांचीची ओळख. आपल्याकडचं तालुक्याचं ठिकाण वाटावं इतकं सुशेगात आयुष्य. 

रांची ही दोन अक्षरं आणि धोनी ही दोन अक्षरं. धोनी या दोन अक्षरांनी रांची या दोन अक्षरांचं आयुष्यच बदलवलं. भारताच्या नकाशात टिंबाएवढं स्थान असणाऱ्या रांचीला धोनीने जगाच्या पटलावर नेलं. धोनीच्या देदिप्यमान कारकीर्दीचा परिणाम म्हणजे रांचीत क्रिकेटचं आंतरराष्ट्रीय स्टेडियम उभं राहिलं. धोनीचं कर्तृत्व बहरत गेलं तसं रांचीचा परीघ विस्तारला. 

टीम इंडियात मुंबई आणि दिल्ली ही सत्ताकेंद्र मानली जातात. एकेकाळी टीम इंडियात निम्मे खेळाडू मुंबईचे असत. तो लंबक झुकला आणि आता टीम इंडियात दिल्लीचे असंख्य खेळाडू दिसतात. यादरम्यान कर्नाटक, तामिळनाडू राज्यांच्या खेळाडूंनी द्रुत लयीत वाटचाल केली. 

सौरव गांगुली अर्थात दादाच्या निमित्ताने हा लंबक पूर्वेकडे सरकला. या भागातून मोठे खेळाडू घडू शकतात हा पाया गांगुलीने घालून दिला. गांगुली टीम इंडियाचा केवळ भरवशाचा ओपनर झाला नाही, तो कर्णधार झाला. मॅचफिक्सिंगने क्रिकेटविश्व ढवळून निघालेलं असताना गांगुलीने चाहत्यांचा टीम इंडियावरचा विश्वास परत मिळवला. गांगुलीने जुन्या-नव्या खेळाडूंची मोट बांधली. 

गांगुलीने केलेल्या पायाभरणीवर कर्णधार म्हणून धोनीने कळस चढवला. धोनी वनडे क्रिकेटमधल्या सर्वोत्तम फिनिशर्सपैकी झालाच पण त्याहीपेक्षा टीम इंडियाचा कर्णधार म्हणून त्याचं योगदान अधिक मोलाचं आहे. तांत्रिकता आणि विश्लेषणात गुंतण्यापेक्षा नैसर्गिक ऊर्मींवर विश्वास ठेवत निर्णय घेणं, युवा खेळाडूंच्या पडत्या काळातही ठामपणे पाठिशी उभं राहणं यामुळे धोनी माणसं जिंकत गेला. 

दोन विश्वचषक, चॅम्पियन्स ट्रॉफी, आयपीएलची जेतेपदं, कसोटी क्रमवारीत अव्वल स्थान असं क्रिकेटविश्वातलं सगळं जिंकल्यानंतरही धोनी मुंबई, दिल्लीत राहणं साहजिक पण धोनी रांचीत आपल्या फार्महाऊसवर असतो. तो लहानाचा मोठा झाला ते घर बदललं. रांची शहराच्या थोडं बाहेर...\n\ntl;dr:
धोनीच्या यशाने मध्यमवर्गाला आणि निमशहरांना मोठ्या भरारीचं स्वप्न दिलं. धोनीचा उदय हा एका अर्थाने नव्या भारताचा उदय होता.